Document ID: 31994D0565

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για την τροποποίηση της απόφασης 89/50/ΕΟΚ για την έγκριση μεθόδων ταξινόμησης των σφαγίων χοίρων στη Γαλλία (Το κείμενο στη γαλλική γλώσσα είναι το μόνο αυθεντικό) (94/565/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3220/84 του Συμβουλίου της 13ης Νοεμβρίου 1984 για τον καθορισμό της κοινοτικής κλίμακας ταξινόμησης των σφαγίων χοίρων (1), όπως τροποποιήθηκε τελευταία από τον κανονισμό (ΕΚ) αριθ. 3513/93 (2), και ιδίως το άρθρο 5 παράγραφος 2,
Εκτιμώντας:
ότι η Επιτροπή, με την απόφαση 89/50/ΕΟΚ (3), όπως τροποποιήθηκε τελευταία από την απόφαση 93/248/ΕΟΚ (4), ενέκρινε μεθόδους ταξινόμησης των σφαγίων χοίρων στη Γαλλία-
ότι ο κανονισμός (ΕΟΚ) αριθ. 3220/84 προβλέπει, στο άρθρο 2, ότι τα κράτη μέλη έχουν το δικαίωμα να προβλέψουν μια διαφορετική παρουσίαση από την τυποποιημένη παρουσίαση που ορίζεται στο εν λόγω άρθρο όταν η εμπορική πρακτική ή οι τεχνικές απαιτήσεις δικαιολογούν μια τέτοια παρέκκλιση-
ότι στη Γαλλία οι τεχνικές απαιτήσεις που έχουν σχέση με τη χρήση της μεθόδου ταξινόμησης και συνεπώς η εμπορική πρακτική έχουν ως συνέπεια να παραμένουν στο σφάγιο το περινεφρικό λίπος, τα νεφρά, το διάφραγμα και ενδεχομένως η γλώσσα- ότι πρέπει να λαμβάνονται υπόψη τα ανωτέρω για την προσαρμογή του βάρους στην τυποποιημένη παρουσίαση- ότι η απόφαση 89/50/ΕΟΚ της Επιτροπής πρέπει να τροποποιηθεί αναλόγως- ότι είναι χρήσιμο η τροποποίηση αυτή να μπορεί να εφαρμοστεί από την 1η Ιουλίου 1994, ημερομηνία της ενάρξεως ισχύος των τροποποιήσεων που επήλθαν στον κανονισμό (ΕΟΚ) αριθ. 3220/84 από τον κανονισμό (ΕΚ) αριθ. 3513/93-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως του Χοιρείου Κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του άρθρου 1α της απόφασης 89/50/ΕΟΚ αντικαθίσταται από το ακόλουθο κείμενο:
"Άρθρο 1α
Κατά παρέκκλιση από την τυποποιημένη παρουσίαση που αναφέρεται στο άρθρο 2 του κανονισμού (ΕΟΚ) αριθ. 3220/84, τα σφάγια χοίρου παρουσιάζονται με το περινεφρικό λίπος, τα νεφρά και το διάφραγμα, και ενδεχομένως με τη γλώσσα κατά τη διάρκεια του ζυγίσματος και της ταξινόμησης. Για να καθοριστούν οι τιμές του σφαγμένου χοίρου σε συγκρίσιμη βάση, το βάρος του θερμού σφαγίου που διαπιστώθηκε μειώνεται κατά 2,3 % εάν έχει αφαιρεθεί η γλώσσα και κατά 2,9 % εάν η γλώσσα παραμείνει στο σφάγιο."
Άρθρο 2
Η παρούσα απόφαση απευθύνεται στη Γαλλική Δημοκρατία.
Η παρούσα απόφαση αρχίζει να ισχύει από την 1η Ιουλίου 1994.
Βρυξέλλες, 27 Ιουλίου 1994.

Labels: 3
12
18
17